Document ID: 31998R0696

Komisijas Regula (EK) Nr. 696/98
(1998. gada 27. marts),
ar ko ievieš Padomes Regulu (EK) Nr. 515/97 par dalībvalstu pārvaldes iestāžu savstarpēju palīdzību un šo iestāžu sadarbību ar Komisiju, lai nodrošinātu muitas un lauksaimniecības tiesību aktu pareizu piemērošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 13. marta Regulu (EK) Nr. 515/97 par dalībvalstu pārvaldes iestāžu savstarpēju palīdzību un šo iestāžu un Komisijas sadarbību, lai nodrošinātu muitas un lauksaimniecības tiesību aktu pareizu piemērošanu, turpmāk tekstā "pamatregula", un jo īpaši tās 43. panta 3. punktu [1],
tā kā pamatregula paredz centrālās datubāzes izveidi, lai apmierinātu to administratīvo iestāžu vajadzības, kas atbildīgas par muitas un lauksaimniecības tiesību aktu un Komisijas tiesību aktu piemērošanu; tā kā šīs datubāzes mērķis ir palīdzība tādu darbību novēršanā, izmeklēšanā un kriminālvajāšanā, kas ir pretrunā ar muitas un lauksaimniecības tiesību aktiem, palielinot kompetento iestāžu sadarbības un kontroles procedūru efektivitāti, izmantojot ātrāku informācijas apriti;
tā kā ir nepieciešams noteikt darbības attiecībā uz lauksaimniecības tiesību aktu piemērošanu, par ko ir jāievada informācija Muitas informācijas sistēmas (MIS) centrālajā datubāzē, kā noteikts pamatregulā;
tā kā ir arī nepieciešams saskaņā ar pamatregulas 25. pantu noteikt tos elementus, kas jāiekļauj MIS centrālajā datubāzē katrā no iepriekšminētās regulas 24. panta a) līdz f) pozīcijā minētajām kategorijām;
tā kā iepriekšminētie elementi ietver personas datus, kas ir pakļauti īpašiem aizsargpasākumiem; tā kā jo īpaši šos datus var ievadīt datubāzē tikai tad, ja ir izpildīti pamatregulas 27. panta 2. punktā minētie noteikumi;
tā kā šajā regulā paredzētie pasākumi ir saskaņā ar pamatregulas 43. pantā noteiktās komitejas atzinumu,
IR PIEŅĒMUSI ŠO REGULU.
1. pants
Darbības saistībā ar lauksaimniecības tiesību aktu piemērošanu, kam saskaņā ar pamatregulas 23. pantu nepieciešama informācijas ievadīšana Muitas informācijas sistēmā (MIS), ir tās, kas attiecas uz:
a) to produktu importu no ārpuskopienas valstīm, kas pakļauti lauksaimniecības tiesību aktiem un jo īpaši muitas nodokļiem;
b) to produktu eksportu uz ārpuskopienas valstīm, kas pakļauti lauksaimniecības tiesību aktiem;
c) produktu pārvadājumiem, saskaņā ar lauksaimniecības tiesību aktiem, kopējās vai ārējās tranzīta procedūras ietvaros un darbībām, kas ietver šādu produktu pagaidu uzglabāšanu Kopienā gadījumos, kad tirdzniecība notiek starp Kopienu un ārpuskopienas valsti;
d) Kopienas iekšējiem produktu pārvadājumiem, kas ir pakļauti ierobežojumiem vai aizliegumiem, kas balstīti uz lauksaimniecības tiesību aktiem, vai par kuriem gūst labumu no Kopienas palīdzības.
2. pants
Elementi, kurus var iekļaut MIS datubāzē pamatregulas 24. panta a) līdz f) kategorijā, ir uzskaitīti pielikumā.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1998. gada 13. marta.
Regula uzliek saistības kopumā un ir tieši piemērojama visās dalībvalstīs.
Briselē, 1998. gada 27. martā

Labels: 10
12
3
6